text: Teenage-drenge har mistet interessen for gymnastik
  11 januar 2018 kl. 14.28
  De syd- og sønderjyske teenagedrenge bruger for meget tid foran computeren - og for lidt tid på at dyrke sport. Det synes de ihvertfald i DGI i Sydvest. Nu går de ind i kampen for at få drengene tilbage.
  Drenge og unge mænd i alderen 13 til 18 år gider ikke dyrke gymnastik.
  I 2007 havde DGI Sydvest, som dækker Esbjerg, Varde, Vejen og Billund kommuner, 598 medlemmer i den aldersgruppe - i 2016 var der kun 369.
  I DGI Sønderjylland kan de heller ikke holde på drengene. Medlemstallet var i 2007 på 514, men faldt i 2016 til 347.
  Altså et kraftigt fald begge steder, men nu går DGI Sydvest ind i kampen for at få drengene tilbage til gymnastikken. 
  Gymnastik i skolen
  Med projektet 'Gymnastik i Skolen' forsøger DGI Sydvest at give børn og unge i folkeskolen så sjove gymnastikoplevelser, at de får lyst til mere, så de søger ud i foreningerne. Med til konceptet hører en trailer fyldt med springredskaber, som DGI instruktørerne tager med ud på skolerne.
  På Markusskolen i Esbjerg har drengene i 8. klasse netop haft besøg af DGI Sydvest, og haft springgymnastik på skoleskemaet i denne uge.
  - Det er noget, vi har snakket om i flere år, også på landsplan, og nu gør vi det her i vores afdeling i Sydvest, fortæller DGI instruktør Steen Sigersted. Pigerne synes at klare sig lidt bedre til gymnastik end drengene. Måske fordi mange teeange-drenge hellere spiller computerspil. 
  En af gymnastikkens hårde konkurrenter er drengenes store interesse for eSport. Noget eleverne i 8. klasse indrømmer, de gerne bruger tid på.
  - Jeg bruger meget tid på at spille computer, siger Nicolai Dransfeldt, han indrømmer dog også, gymnastiktimen har været sjov.
  Nicolai Rönnpage-Nislev fortæller, han bruger mindst to timer om dagen på computerspil og ofte meget mere. På spørgsmålet om han hellere skulle dyrke gymnastik end at spille så meget computer, kommer Nicolai Rönnpage-Nislev til at grine.
  Men DGI Sydvest gør sit for drengegymnastikken.  
  - Er der bare en af dem her, der starter til gymnastik, så mener jeg, det har været en succes, siger Steen Sigersted.
  Forløbet med Gymnastik i Skolen består af tre undervisningsdage fordelt på tre uger med halvanden times varighed per gang. Med et forløb på tre uger håber DGI Sydvest, at børnene oplever en udvikling og dermed succes.
  
  